Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С. Г. од Скопје, поднесена против Министерство за спорт, на 08.10.2025 година го донесе следното

**Р Е Ш Е Н И Е**

Жалбата од С. Г. од Скопје, поднесена против Министерството за спорт, заведена во архивата на Агенцијата за заштита на правото на слободен пристап до информациите од јавен карактер со бр.08-525 на 02.10.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

С. Г., како што е наведено во Жалбата, на 17.08.2025 година поднел Барање за пристап до информации од јавен карактер до Министерството за спорт, со кое побарал по пошта да му се достават фотокопија од следните информации:

„ 1. Документација (уверенија, дипломи, сертификати и други вид на документи) за: 1. Завршено образложение и обука од областа на спортското право, 2. Работно искуство во областа на меѓународното и националното спортско право; 3. Објавени публикации во областа на меѓународното и националното спортско право; 4. Учество на научни и стручни конференции, семинари, симпозиуми, обуки и друг вид на настани во областа на меѓународното и националното спортско право; 5. Учество во реализацијата на научни и стручни проекти во областа на меѓународното и националното спортско право; 6. Други услоги и ангажмани во областа на меѓународното и националното спортско право и 7. Јазични вештини, за лицата:

* 1. Димитар Терзиев – Советник инспектор за спорт.
  2. Васе Ефтимов – Советник инспектор за спорт.
  3. Раководителот на инспекциската служба при Министерството за спорт (името и презимето не ми е познато).
  4. Борко Ристовски – Министер за спорт.“

Барателот на информации на 29.09.2025 година по електронски пат достави Жалба против Министерството за спорт, заведена во Агенцијата под бр.08-525 на 02.10.2025 година. Во Жалбата е наведено дека: „Бидејќи на ден 19.09.2025 година од имателот на информацијата од јавен карактер Министерство за спорт...имам добиено допис Одговор на барање...бр.11-2153/1 од 18.08.2025 година ... и Решение заведено во Министерството за спорт под бр.11-2153/2 од 16.09.2025 година ви ја доставувам оваа жалба“. Во прилог ги достави следните дописи: Жалба од 09.09.2025 година; Барање за пристап до информации од јавен карактер од 19.08.2025 година; Одговор на Министерството за спорт бр.11-2153/3 од 16.09.2025 година, додека горенаведеното Решение на Министерството не го достави до Агенцијата. Во приложената Жалба од 09.09.2025 година е наведено: „На ден 17.08.2025 година **поднесов барање за слободен пристап до информации од јавен карактер до Министерството за спорт**...До денот на поднесување на оваа жалба **имателот на информацијата Боречка Федерација** на Северна Македонија ми нема доставено никаков одговор по електронска пошта како и на мојата адреса на живеење што е спротивно на Законот за слободен пристап до информации од јавен карактер, па од тие причини ја поднесувам оваа жалба и барам да постапите согласно позитивните законски прописи“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и истата ја **отфрли како недопуштена**, поради следното:

По разгледувањето на Жалбата и сите списи во врска со предметот, Агенцијата утврди дека по разгледување на електронската пошта и деловодната книга во писарницата на Агенцијата е констатирано дека приложената Жалба од 09.09.2025 година не е пристигната на официјалната е-маил адреса на Агенцијата и истата не е заведена, додека повторната Жалба на Жалителот од 29.09.2025 година уредно е доставена електронски и заведена во писарницата на Агенцијата.

Агенцијата со внимание ги разгледа Жалбата од 09.09.2025 година и Жалбата од 29.09.2025 година, со тоа што утврди дека Жалбата од 09.09.2025 година е поднесена против два иматели на информации од јавен карактер и тоа: Министерството за спорт и Боречка федерација на Република Северна Македонија, што е спротивно на одредбите од Законот за слободен пристап до информации од јавен карактер и Законот за општата управна постапка, додека поднесената Жалба од 29.09.2025 година се однесува против Решение на Министерството за спорт, а Барателот/Жалителот не го приложува побиваниот управен акт на првостепениот орган.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има **барателот кој поднел барање за пристап** до информација согласно членот 12 став (1) од овој закон“.

Согласно член 104 став 1 од Законот Законот за општата управна постапка „Странката има право на правна заштита против секое управно дејствие или пропуштање на управно дејствие, ако тврди дека со тоа дејствие или пропуштање се повредени нејзините права или правни интереси“.

Согласно член 105 став 1 од Законот за општата управна постапка „Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање. Жалбата се поднесува во писмена форма“.

Согласно член 17 став 2 од Упатството за спроведување на Законот за слободен пристап до информации од јавен карактер е утврдено дека: „Доколку жалбата се поднесува против решение донесено од имател на информации, кои жалбата се приложува барањето, решението што се побива, како и доказ за прием на решението што се побива“.

Во конкретниот случај, Барателот на информации до Агенцијата не ги достави сите списи врз основа на што ја темели Жалбата, односно недостасуваа Решение донесено од Имателот на информации и доказот за прием на Решението што се побива, поради тоа Агенцијата смета дека Жалбата е недопуштена и поради истото не може да постапува по истата.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.